Brand woed voort in Riviersonderend(Foto verskaf) ŉ Brand woed voort in Greyton in die Wes-Kaap en minstens drie huise in die omgewing is reeds verwoes. Kenny Africa, provinsiale verkeershoof, het gesê die brand is nog nie onder beheer nie en dit versprei na McGregor, Genadendal en Riversdal. “Die brand dreig om in die rigting van Riviersonderend te beweeg. Twee helikopters is reeds ontplooi om die brandbestryders by te staan. Residensiële gebiede naby die rivier en die Greyton-berg is reeds ontruim,” het hy bygevoeg. Een gastehuis in McGregor en twee huise langs die R406 is reeds in die brand verwoes. Volgens die Groter Overberg Brandbeskermingsvereniging (goFPA) het ŉ onbeheersde veldbrand verlede week Woensdag, op 11 Desember, bo die Greyton-tuin uitgebreek. Die brand het op CapeNature se Vrolikheid-reservaat begin woed. Enviro-veldbranddienste stel ondersoek in na die oorsaak van die brand. Daar is tekens dat die brand moontlik kwaadwillig gestig is. Die ondersoek duur voort.